b'\n_START_ARTICLE_\nTexasin moottorisahamurhat (vuoden 1974 elokuva)\n_START_SECTION_\nJuoni\n_START_PARAGRAPH_\nJoukko nuoria, Sally (Marilyn Burns), h\xc3\xa4nen yst\xc3\xa4v\xc3\xa4ns\xc3\xa4 Pam (Teri McMinn), Jerry (Allen Danziger) ja Kirk (William Vail) sek\xc3\xa4 invalidiveljens\xc3\xa4 Franklin (Paul A. Partain), matkustavat Sallyn ja Franklinin isois\xc3\xa4n (John Dugan) hyl\xc3\xa4tylle maatilalle Texasin syrj\xc3\xa4kylille. Matkalla he poimivat kyytiins\xc3\xa4 oudon liftarin (Edwin Neal), joka alkaa kiusata Franklinia ja vahingoittaa itse\xc3\xa4\xc3\xa4n puukolla. T\xc3\xa4m\xc3\xa4n takia nuoret heitt\xc3\xa4v\xc3\xa4t h\xc3\xa4net ulos autosta. My\xc3\xb6hemmin maatilalla Pam ja Kirk l\xc3\xa4htev\xc3\xa4t etsim\xc3\xa4\xc3\xa4n uimapaikkaa, mutta p\xc3\xa4\xc3\xa4tyv\xc3\xa4tkin katsomaan naapuritaloa. Pian nuoret alkavat kuolla, kun liftarin veli Leatherface teurastaa heid\xc3\xa4t yksi kerrallaan, k\xc3\xb6ytt\xc3\xa4m\xc3\xa4ll\xc3\xa4 heid\xc3\xa4t ja pilkkomalla moottorisahalla ja lihakirveill\xc3\xa4.\n_START_SECTION_\nTuotanto\n_START_PARAGRAPH_\nAluksi elokuvan nimen\xc3\xa4 oli "Headcheese", mutta se muutettiin viime hetkill\xc3\xa4. Muut vaihtoehtoiset elokuvan nimet olivat "Leatherface" ja "Stalking Leatherface". Alkuper\xc3\xa4inen nimi oli kirjoitettu julisteisiin \'Chain Saw\', kahtena sanana, mutta muissa elokuvissa nimi on kirjoitettu yhteen.\n_START_SECTION_\nVastaanotto\n_START_PARAGRAPH_\nElokuvaa pidet\xc3\xa4\xc3\xa4n usein slasher-elokuvien prototyyppin\xc3\xa4. Hurjasta maineestaan huolimatta se ei kuitenkaan sis\xc3\xa4ll\xc3\xa4 erityisen kovaa tai rajua graafista v\xc3\xa4kivaltaa, vaan kauhu perustuu hyvin pitk\xc3\xa4lti psykologisiin keinoihin. Silti teos her\xc3\xa4tti aikoinaan runsaasti keskustelua elokuvien v\xc3\xa4kivallasta. Elokuvan v\xc3\xa4kivallan uskoteltiin olevan rappioittavaa ja sen annettiin ymm\xc3\xa4rt\xc3\xa4\xc3\xa4 johtavan v\xc3\xa4litt\xc3\xb6m\xc3\xa4sti moraaliseen rappioon. Kuitenkin tiedet\xc3\xa4\xc3\xa4n, ett\xc3\xa4 monikaan t\xc3\xa4llaisia kommentteja antaneista ei ollut elokuvaa koskaan n\xc3\xa4hnyt. _NEWLINE_Texasin moottorisahamurhien katsotaan aloittaneen uuden aikakauden kauhuelokuvien saralla. Siin\xc3\xa4 miss\xc3\xa4 aikaisemmin kauhu oli suuressa mittaluokassa ollut satumaista kummitus-, vampyyri- tai avaruusoliokauhua, k\xc3\xa4\xc3\xa4nsi Texasin moottorisahamurhat uuden sivun esitelless\xc3\xa4\xc3\xa4n tuntemattoman, ei-yliluonnollisen uhan. Elokuvassa mainitaan ett\xc3\xa4 se on tosikertomus. T\xc3\xa4m\xc3\xa4 on kuitenkin tehokeino ja fiktiota.   Elokuva loi hyvin yksinkertaisella tarinallaan kokonaisen joukon j\xc3\xa4ljittelij\xc3\xb6it\xc3\xa4 ja idean hyv\xc3\xa4ksik\xc3\xa4ytt\xc3\xa4ji\xc3\xa4, ja monet nyky\xc3\xa4\xc3\xa4n arvostetuistakin kauhuelokuvista ovat my\xc3\xb6nt\xc3\xa4neet velkansa Hooperin klassikolle. Hooper k\xc3\xa4ytti elokuvassaan t\xc3\xa4ysin uudenlaisia, visuaalisia keinoja luodakseen ennenn\xc3\xa4kem\xc3\xa4tt\xc3\xb6m\xc3\xa4n painostavaa tunnelmaa. Elokuvan katsotaankin olleen yksi t\xc3\xa4m\xc3\xa4n tehokeinon uranuurtajista ja raivanneen tiet\xc3\xa4 sek\xc3\xa4 entist\xc3\xa4 graafisemmalle ja v\xc3\xa4kivaltaisemmalle ett\xc3\xa4 psykologisemmalle kauhulle._NEWLINE_Vaikka elokuva sai suuren kaupallisen suosion, sen tekij\xc3\xa4t saivat vain pienen osan voitoista. T\xc3\xa4m\xc3\xa4n ep\xc3\xa4ill\xc3\xa4\xc3\xa4n johtuneen elokuvan rahoittajista (joilla ep\xc3\xa4iltiin olevan yhteyksi\xc3\xa4 mafiaan), jotka onnistuivat kahmimaan itselleen suuren osan voitoista._NEWLINE_Elokuva kiellettiin monessa maassa, kuten Isossa-Britanniassa, Ranskassa, Saksassa, Intiassa, Romaniassa ja Suomessa. Suomessa kielto kesti ilmestymisvuodesta vuoteen 1996 asti, jolloin elokuva sai ik\xc3\xa4rajakseen 18 vuotta voimakkaan psykologisen kauhun takia.'